कादियां/गुरदासपुर। डॉक्टरी सहायता नहीं मिलने के कारण गर्भ मंे बच्चे की हुई मौत के मामले में डॉक्टर पर कार्रवाई की मांग को लेकर परिवार, रिश्तेदारों और लोगों ने सोमवार को प्रदर्शन किया। हरचोवाल के पंचायत मेंबर हरविंदर शाह और सरपंच डॉ. गुरनेक सिंह के नेतृत्व में लोगों ने हरचोवाल में गुरदासपुर-श्री हरगोबिंदपुर मार्ग पर जाम लगाकर धरना दिया। उन्होंने सेहत विभाग का पुतला भी जलाया।
इसी बीच कादियां के नायब तहसीलदार अमरजीत सिंह ने मृतक बच्चे के परिवार से बातचीत करके दफनाए गए बच्चे को कब्र से निकाल कर जांच करने की बात कही। इस पर मृतक बच्चे के मां-बाप बलजीत कौर और सुखदीप सिंह निवासी हरचोवाल ने कब्र से बच्चा निकालने से इंकार कर दिया। उन्होंने कहा कि वह अपने जिगर के टुकड़े की दफनाई लाश को खराब करने की इजाजत नहीं देंगे।
मृतक बच्चे के परिवार के धरने की सूचना मिलने पर श्री हरगोबिंदपुर के एसएचओ अमोलक सिंह और कम्युनिटी हेल्थ सेंटर भाम के एसएमओ डॉ. हरभजन सिंह मौके पर पहुंचे। उन्होंने प्रदर्शनकारियों से बच्चे की मौत के मामले की जांच करके सरकारी डॉक्टर शैलजा जुल्का पर कार्रवाई करने का भरोसा दिया। जिसके बाद लोगों ने धरना उठाया। सुखदीप सिंह रविवार को अपनी गर्भवती पत्नी को लेकर कम्युनिटी हेल्थ सेंटर गया था।
सेंटर की डॉ. शैलजा दो घंटे लेट करीब 11 बजे आई और दोपहर 1 बजे यह कह कर अस्पताल से चली गई कि वह संग देखने जा रही है। उधर, सुखबीर की पत्नी बलजीत कौर की हालत बिगड़ने पर नर्सों ने गुरदासपुर रैफर कर दिया था। वहांं देर से पहुंचने के चलते बच्चे की गर्भ मे मौत हो गई और मां को बचाया गया। वहीं डाॅक्टर शैलजा ने कहा था कि बच्चे की मौत मामले मे उनकी कोई गलती नहीं।
hin_Deva hin_Deva hin_Deva hin_Deva